Gupta-vlugbewerings: Raaisel verdiepPres. Zuma (foto: Flickr/GovernmentZA- en die drie Gupta-broers (foto’s: who’s Who). Terwyl woordvoerders van die Gupta-familie ontken dat van die familielede landuit gevlug het en aangedui het dat hulle nie verder oor die aangeleentheid kommentaar gaan lewer nie, is daar berigte dat twee van die Gupta-broers nou in Indië is. City Press en Rapport het die naweek berig Ajay en Atul Gupta, een van die twee se vrou en vyf assistente het Donderdagaand laat van Lanseria-lughawe met hul private straler na Dubai vertrek. Volgens die koerant het hulle ŉ “berg bagasie” by hulle gehad. Vrydag is aangekondig dat Atul Gupta, Varun Gupta en pres. Jacob Zuma se seun, Duduzane Zuma, met onmiddellike effek by Oakbay Resources bedank het. Dit het gevolg dae nadat FNB aangekondig het dat hy Oakbay Resources se rekeninge gesluit het. Absa het ook vroeër vandeesweek sy verbintenis met die maatskappy beëindig te midde van bewerings dat die Gupta-familie ŉ invloed op pres. Zuma en die regering se sake het. KPMG het ook vroeër as Oakbay Resources se ouditeure bedank nadat die maatskappy vir meer as 15 jaar sy kliënt was. Intussen berig News24 dat die vliegtuig waarmee die Gupta-familielede Donderdagaand van Lanseria-lughawe na Dubai gevlieg het, Maandag in die vroeë oggendure na Indië gevlieg het. Nazeem Howa, uitvoerende hoof van Oakbay Investments, het Maandagoggend aan Bloomberg TV gesê lede van die Gupta-familie het nie landuit gevlug nie. ŉ Woordvoerder het intussen aan Maroela Media gesê die Gupta-familie het in dié stadium geen verdere kommentaar nie “en sal nie besonderhede verskaf oor die individuele bewegings van familielede nie”. Die woordvoerder het verder gesê “die onus is nou op sakelui en die banke om die regte ding te doen”. Die Gupta-familie is veral onder druk geplaas ná bewerings dat hulle ŉ invloed gehad het op Zuma se aanstelling van Mosebenzi Zwane, minister van mynbou, en die voormalige minister van finansies, Des van Rooyen. Mcebisi Jonas en voormalige ANC-LP Vytjie Mentor het onthul die Guptas het ook vir hulle ministersposte aangebied. Lees alle vorige berigte oor die Guptas op Maroela Media.